Ertrit Sofroni
Është diplomuar me titullin “Jurist” në Fakultetin e Drejtësisë të Universitetit të Tiranës në vitin 2005. Në vitin 2013 ka përfunduar programin e studimeve “Master i Nivelit të Dytë” pranë Institutit të Studimeve Evropiane, pranë Rektoratit të Universitetit të Tiranës, në profilin “Studime për Legjislacion dhe Institucione të BE-së”.
Gjatë viteve 2006–2007 ka ushtruar funksionin e Kancelarit në Prokurorinë pranë Gjykatës së Shkallës së Parë Kavajë. Nga viti 2007 deri në vitin 2008 ka mbuluar detyrën e juristit në Autoritetin e Mbikëqyrjes Financiare, ndërsa gjatë viteve 2008–2009 ka ushtruar funksionin e juristit pranë Byrosë Shqiptare të Sigurimeve.
Në periudhën 2009–2013 është emëruar fillimisht Drejtor i Drejtorisë së Koordinimit dhe Menaxhimit të Kontratave dhe më pas Drejtor i Drejtorisë së Auditimit të Brendshëm në Ministrinë e Ekonomisë, Tregtisë dhe Energjetikës. Nga viti 2014 deri në vitin 2016 ka ushtruar detyrën e Drejtorit të Drejtorisë së Auditimit të Brendshëm në Zyrën Qendrore të Regjistrimit të Pasurive të Paluajtshme.
Gjatë viteve 2016–2019 ka mbuluar detyrën e Drejtorit të Auditimit të Brendshëm dhe më pas atë të juristit pranë Operatorit të Sistemit të Transmetimit (OST) sh.a. Në vitin 2019 është emëruar Këshilltar Ligjor pranë Këshillit të Lartë të Prokurorisë, në Njësinë e Mbështetjes së Komisioneve, detyrë të cilën e ka mbajtur deri në shkurt të vitit 2024.
Që prej muajit mars të vitit 2024 ushtron detyrën e këshilltarit ligjor në Njësinë e Shërbimit Ligjor pranë Gjykatës Kushtetuese.

